August Pork

August Petrovitš Pork (27. kesäkuuta 1917, Tver, Venäjän tasavalta – 2002, Moskova, Venäjä) oli venäjänvirolainen tiedustelu-upseeri kommunistipoliitikko, Neuvosto-Viron sisäministeri ja KGB:n päällikkö.
Toiminta siivilissä kotiseudullaan Venäjän Tverissä ja maailmansodan rintamalla.
August Porkin vanhemmat, isä Peter ja äiti Maria o.s. Tofer, olivat Virosta Venäjälle Tverin alueelle muuttaneita. August kävi paikallisen ammattikoulun ja oli sähköasentajana Tverin ajoneuvotehtaalla vuosina 1933–1936 ja tehtaan radiolähetysten toimittajana. Vuosina 1936–1939 hän oli Tverin tehdaslehden toimittaja. Vuonna 1939 hän oli alueellisen sanomalehden "Proletarskaja Pravdan" varatoimittaja.
Toisen maailmansodan aikaan hän toimi vuosina 1941–1942 sotakirjeenvaihtajana armeija- ja joukko-osastojen sanomalehdissä Leningradin ja Volhovin rintamilla, vuosina 1942–1943 rykmentin esikuntapäällikön apulainen Kalininin rintamalla. Hänestä tuli sodan aikana vuonna 1943 Neuvostoliiton kommunistipuolueen (NKP) jäsen. Vuosina 1943–1946 hän toimi poliittisena komissaarina Leningradin ja 2. Baltian rintamilla VIII virolaisen armeijakunnan divisioonatasolla, joka päätti taistelunsa keväällä 1945 Kuurinmaalla.
Neuvosto-Viron turvallisuuselimissä sodan jälkeen.
Toisen maailmansodan päätyttyä toukokuussa 1945 hän siirtyi monien muiden Neuvostoliitossa kasvaneiden virolaissiirtolaisten jälkeläisenä Neuvosto-Viroon. Aluksi hän toimi vuodesta 1946 alkaen Tallinnassa venäjänkielisen virolaislehden "Sovetskaja Estonijan" toimitusosaston johtajana. Vuosina 1946–1948 hän johti Neuvosto-Virossa kommunistipuolueen keskuskomitean lehdistöosastoa. Vuosina 1948–1950 hän opiskeli Neuvostoliiton sisäministeriön korkeakoulussa, jossa hän suoritti oikeustieteellisen koulutuksen. Vuodesta 1950 hän toimi Neuvosto-Viron turvallisuusministeriön palveluksessa mm. miliisiyksikön apulaisjohtajana. Vuosina 1953–1958 hän oli Neuvosto-Viron sisäasiainministeriön varaministeri ja miliisiyksikön johtaja.
August Pork toimi Neuvosto-Viron sisäasiainministerinä vuosina 1959–1961 ja vuosina 1961-1982 Neuvosto-Viron KGB-johtajana. Hänet ylennettiin vuonna 1964 kenraalimajuriksi. Porkin KGB-johtajakausi ajoittui lähes samaan aikaan kuin Neuvostoliiton johtajan Leonid Brežnevin ja Neuvosto-Viron kommunistijohtajan Johannes Käbinin valtakausi. Porkin aikaan vaikutti merkittävästi myös vuonna 1967 KGB:n johtajaksi nousseen Juri Andropovin toiminta, sillä lähes ensitöikseen hän vaati turvallisuusyksiköiden toiminnan terävoittämistä mm. kansallismielisten ilmiöiden tuomitsemista ja kitkemistä. Samaan aikaan suomalaisten lisääntynyt laivamatkailu Helsingin ja Tallinnan välillä ja virolaisten mahdollisuus seurata Suomen Televisiota Pohjois-Virossa oli hermostuttanut paikallista kommunistipuoletta ja KGB:tä. Keskusjohtoa tukevien ns. internationalistien vaatimukset lisääntyivätkin 1970-luvun puolivälissä. Kesällä 1978 Neuvosto-Virossa tapahtui poliittisessa johdossa muutos, kun Käbin siirrettiin syrjään ja korvattiin venäläistämishenkisellä Karl Vainolla. Vainon aktiivinen venäläistämishenkinen toiminta nosti tyytymättömyyttä KGB-johtaja Porkia kohtaan, jonka toimintaa pidettiin liian pehmeänä. Niinpä hänet siirrettiin eläkkeelle kesällä 1982 kovempiotteisen Karl Kortelaisen korvatessa hänet .
Poliittisella sektorilla August Pork kuului Neuvosto-Viron kommunistipuolueen keskuskomiteaan vuodesta 1960 lähtien, Neuvosto-Viron korkeimman neuvoston jäsen vuosina 1963-1980 sekä Neuvostoliiton korkeimman neuvoston edustaja vuodesta 1979.
Vuonna 1982 August Pork jäi eläkkeelle ja siirtyi eläkevuosinaan Venäjälle asuinpaikkanaan Moskova. August Porkilla on kaksoispojat Arnold ja Valeri, syntyneet 1941. Heistä Valeri on toiminut Neuvostoliiton ja Venäjän vastavakoilun palveluksessa ja Arnold liikemiehenä.